Varmen bager løs i løbet af onsdagen, og derfor er det vigtigt at huske at få rigelige mængder vand indenbords. På en gård i Sønder Saltum i Jammerbugt Kommune er der også fokus på, at dyrene ikke overopheder i de mere end 30 graders varme. Kjeld Jonstrup, som går under navnet Den Glade Bondemand, har både heste, køer, høns og frilandsgrise. Og i varmen er frilandsgrisene ikke blege for at tage et mudderbad for at blive nedkølet. - De nyder det og er helt vilde med at bade, siger Kjeld Jonstrup, mens han nusser frilandsgrisen Plet bag øret. Se hvordan grisene bader i indslaget herunder: Ikke nervøs for dyrene Bondemanden, som vi på TV2 Nord tidligere har lavet en serie om , bruger i alt 3000 liter vand på en dag som i dag. For, som han siger, så skal dyrene have lov at tage et bad. - Det er for at køle dem. En gris kan jo ikke svede, som vi mennesker kan, siger Kjeld Jonstrup, inden han læsser en masse vand af hos frilandsgrisene. Trods de varme temperaturer er bondemanden ikke nervøs for dyrene. - De trives vældig fint med det og er jo ude året rundt, uanset om der er 15 grader eller 30, lyder det fra Kjeld Jonstrup.

Referat:
Frilandsgrise bader lystigt i den bagende sol på en gård i Sønder Saltum.